Kopčiansky rýchlostný motookruh

Kopčiansky rýchlostný motookruh (iné názvy: Kopčany Road Race, Kopčany TT; v minulosti ako Záhorácky rýchlostný motookruh) sú preteky cestných motocyklov na 3 120 m dlhej trati v obci Kopčany (okres Skalica) neďaleko českých hraníc na západe Slovenska. Organizátorom tohoto podujatia je domáci Moto Classic Racing Club Kopčany, ktorý po obnovení týchto pretekov v roku 2010 nadviazal na históriu Záhoráckeho rýchlostného motookruhu ktorý mal 26 ročníkov.

 Osobnosti 
Na trati v Kopčanoch sa za jej históriu od prvých pretekov v roku 1967 objavilo veľa motocyklových hviezd či už z domáceho šampionátu alebo zo zahraničia. K najznámejším víťazom patrili Peter Baláž, Ernest Korčák, František Srna, Kvetoslav Samák, Zbyněk Havrda, František Kročka, Imrich Majoroš, Pavol Dekánek, Bohumil Staša st., Rudolf Mitošinka, Jan Vaněček, Miroslav Kacko, Vladimír Častka, Rudolf Zeller alebo Martin Loicht.

Po obnovení pretekov v Kopčanoch medzi popredných jazdcov patria: Marek Červený, Aleš Nechvátal, Petr Kunz, Petr Bičiště, Richard Sedlák, Daniel Zornweg, Karel Kalina, Michal Savinkov, Jan Vysloužil, Alexandr Vysloužil, Dan Vysloužil, Oldřich Podlipný či domáci jazdci David Hanzalík, Milan Hanzalík ml. a Roman Kurina.

 Trať 
Asfaltová trať meria 3 120 metrov, jej šírka je 610 m, má 11 zákrut z toho 7 ľavých a 4 pravé. Okruh má rýchlostný charakter a je náročný na brzdenie.

 Kategórie 
Preteky v Kopčanoch patria v súčasnosti do Majstrovstva a Přeboru Českej republiky na prírodných okruhoch pod hlavičkou Českomoravskej asociácie motocyklového športu (CAMS).

 Preteky 
 Klasik 175cc + 250cc
 Klasik 350cc + 500cc + 750cc
 125cc SP 
 125cc GP + 250cc SP
 Supermono + 400 SSP
 Twin
 do 600cc
 nad 600cc

Každá trieda má v sobotu 2 merané tréningy po ktorých sa určuje pozícia na štarte. V nedeľu sú na programe samotné preteky. Kategórie sú vyhodnotené zvlášť.

 Dejiny 

 19671979  
Historicky prvý ročník pretekov v obci Kopčany sa konal v roku 1967. Boli vypísané kategórie 175cc, 250cc a 350cc. Zvíťazili Dušan Haranta, František Kročka a František Srna. Druhý ročník sa konal v roku 1969 a zvíťazili Kročka (350cc), Srna (250cc) a Bedřich Fendrich (50cc). V roku 1970 sa súťažilo o body do Majstrovstiev Slovenska v troch triedach. V 175cc vyhral Otto Krmíček st. a v dvoch kategóriách zvíťazil František Srna (250cc+350cc). To isté sa mu podarilo aj v 1971, v 175cc zvíťazil Bedřich Fendrich.  V roku 1972 boli preteky prvý krát v 4 kategóriách s víťazmi: Krmíček st. (50cc), Kamil Hrušecký (125cc), Peter Baláž (250cc) a Ernest Korčák (350cc). V roku 1973 boli opäť štyri preteky s víťazmi: Kročka (50cc), Korčák (125cc) a 2-krát Peter Baláž (250cc+350cc).

V roku 1974 bola pridaná aj tzv. voľná trieda, takže sa odjazdilo 5 pretekov: 50cc vyhral Marián Kročka, 125cc Ernest Korčák a hetrik si pripísal Peter Baláž. V roku 1975 a po prvýkrát súťažilo o body do Majstrovstiev ČSSR v 250cc a 350cc. Peter Baláž zvíťazil v 4 z 5 pretekov, keď ovládol Slovenské aj Československé majstrovstvá 250cc a 350cc. Víťazstvo v 125cc získal Karol Jirka. V roku 1976 si víťazstvá podelili Kamil Hrušecký (125cc), Stanislav Klátil (250cc) a Miroslav Vašíček (350cc).

V roku 1977 sa vo všetkých 4. triedach bojovalo o body do Majstrovstiev ČSSR. V 50cc zvíťazil Zbyněk Havrda st., v 125cc Peter Baláž, v 250cc Bohumil Staša st. a v 350cc opäť Peter Baláž. V roku 1978 v piatich pretekoch dvakrát zvíťazil Zbyněk Havrda (50cc+125cc), 250cc vyhral Pavol Dekánek, 350cc Rudolf Mitošinka a voľné 350cc Jiří Mrkývka. V roku 1979 sa súťažilo o body do Majstrovstiev ČSSR v kategóriách 50cc a 125cc a do Majstrovstiev SSR v 250cc a 350cc. Najslabšiu kubatúru ovládol Zbyněk Havrda, 125cc Peter Baláž a dvakrát zvíťazil Pavol Dekánek.

 19801989  
V roku 1980 sa 50cc a 125cc jazdili v rámci Majstrovstiev SSR aj ČSSR, k tomu československé 250cc. Celkovo prebehlo 5 pretekov. Víťazi: M-SSR: 50cc Kvetoslav Samák, 125cc Kamil Hrušecký a M-ČSSR: 50cc Zbyněk Havrda, 125cc Peter Baláž a 250cc Pavol Dekánek.

V roku 1981 sa závodilo v rámci Majstrovstiev SSR v 125cc a Majstrovstiev ČSSR v 50cc, 250cc a 350cc. Víťazi: 50cc Zbyněk Havrda, 125cc Kvetoslav Samák, 250cc Bohumil Staša. Preteky triedy 350cc boli pre silný dážď prerušené červenou vlajkou. Bohužial na zadnej rovinke v rýchlej pravej zákrute havaroval Karel Navrátil a zraneniam po prevoze do nemocnice podľahol. Po tejto tragickej udalosti sa v Kopčanoch už triedy 250cc a 350cc o body do Majstrovstiev ČSSR nepredstavili.

V roku 1982 boli na programe opäť triedy v rámci Majstrovstiev ČSSR (50cc - Jiří Šafránek, 125cc - Peter Baláž) a Majstrovstiev SSR (50cc - Ladislav Šolc, 125cc - Kvetoslav Samák a 250cc - Peter Baláž).

V roku 1983 v rámci Majstrovstiev ČSSR vyhral 50cc Miloš Sedlák a 125cc Peter Baláž; v rámci Majstrovstiev SSR v 125cc Kvetoslav Samák a 250cc Marián Troliga.

V roku 1984 počasie opäť poznamenalo celé preteky, keď sa odjazdila len trieda 80cc ktorú vyhral Jan Vaněček. Ostatné triedy boli pre silnú prietrž mračien zrušené.

V roku 1985 už preteky prebehli kompletne: Majstrovstva ČSSR v 50cc a 125cc, v ktorých zvíťazili Otto Krmíček a Jiří Šafránek. V rámci Majstrovstiev SSR zvíťazili v 125cc - Kvetoslav Samák a 250cc - Rudolf Mitošinka. Po prvýkrát sa predstavila aj trieda 125 MTX, ktorú vyhral Alan Kalina.

V roku 1986 sa konalo 6 pretekov. Trojnásobné víťazstvo si pripísal Kvetoslav Samák (2x 80cc a 125cc), v 125 MTX zvíťazil Eduard Klimek ml., v 250cc Majstrovstiev SR Rudolf Mitošinka a voľnú 250 cc vyhral Imrich Majoroš.

V roku 1987 pribudla ďalšia kategória F-250 1V. Túto triedu opanovali jazdci z Kuby: 1. Cenzano 2. Lazo 3. Rivero; ktorí zvíťazili o celé kolo. Triedu 80cc opäť vyhral dvakrát Samák, 125cc Juraj Burkert, 125 MTX Jiří Stloukal, 250cc Marián Troliga a voľné 250cc Milan Šobáň ml.

V roku 1988 v 80cc opäť víťazí Kvetoslav Samák. F-250 vyhral 1V Michal Placák, 125cc Juraj Burkert, 125 MTX Pavel Nechanický a 250cc Marián Troliga.

V roku 1989 sa hneď dvakrát predstavili F-250 1V. Zvíťazili Michal Placák a Pavel Nechanický. 80cc vyhral Jan Vaněček, 125 MTX František Vařacha a 125cc a 250cc ovládol Imrich Majoroš.

 19901994  
Prvý porevolučný ročník v roku 1990 sa uskutočnil ako Majstrovstvá ČSFR aj SR. V 80cc ČSFR zvíťazil Jan Vaněček, Imrich Majoroš ovládol 125cc aj ČSFR aj SR, 250cc Zoltán Szilagyi z Maďarska. Posledný pretek Majstrovstiev vôbec odjazdili F-250 1V, v ktorom sa rozhodovalo o celkovom víťazovi. Stal sa ním Michal Puškár st. Porevolučné roky sa vyznačovali oveľa vyššou účasťou pretekárov zo zahraničia, no aj čoraz väčšími finančnými ťažkosťami. Preto nasledovala ročná prestávka a opäť sa jazdilo až v júli 1992. Majstrovstvá ČSFR v 80cc, 125cc sa jazdili spolu s Majstrovstvami SR, 250cc v rámci Majstrovstiev SR a voľná kategória Superbike. Víťazi: 80cc - Jan Vaněček, 125cc - SR Vladimír Častka, 125cc - ČSFR Miroslav Kacko, 250cc - Marek Morávek a Superbiky - Rudolf Zeller (Rakúsko) pred Miroslavom Kackom.

V roku 1993 sa kategória 125cc jazdila spolu ako samostatné Majstrovstvá ČR a Majstrovstvá SR, ktoré celkovo vyhral Miroslav Kacko a v rámci SR bol prvý Vladimír Častka. Triedu voľných 250cc vyhral Otto Almási, Prvé predstavenie kategórie Superšport zvládol najlepšie Petr Pinc, triedu Superbike András Mohai.

Posledný 26. ročník Záhoráckeho rýchlostného motookruhu v roku 1994 v rámci Majstrovstiev SR bol poznamenaný malým počtom pretekárov a aj keď podal prihlášku o termín, ďalší rok sa už neuskutočnil. Poslednými víťazmi boli: Mito Cup 1. jazda Slavomír Jeníček, 2.jazda Jiří Mrkývka ml., 125cc Vladimír Častka, 250cc Róbert Orosz, Superšport Martin Loicht a Superbike Franz Heller.

 Referencie 

 Externé odkazy 
 Oficiálna stránka

Kategória:Motocyklistika na Slovensku
Kategória:Kopčany (okres Skalica)
Kategória:Šport